Bette Frede er navnet på Aalborg Zoo's nye girafunge. Den lille ny fik dog en meget hård og dramatisk start på livet. Da Bette Frede kom til verden den 22. marts måtte personalet i Aalborg Zoo være rappe på fødderne. Fødslen af den lille ny var nemlig så kompliceret, at moderen måtte bedøves, hvorefter Bette Frede blev trukket ud og efterfølgende havde brug for kunstigt åndedræt for at overleve. Girafhuset i Aalborg Zoo er i dag åbnet, hvorfor man nu kan se Bette Frede med egne øjne. Bette Fredes mor måtte bedøves under fødslen, hvilket personalet i Aalborg Zoo aldrig har oplevet før. Det er nemlig yderst risikabelt at bedøve en giraf under en fødsel, da dyret kan brække både hals og ben. Bette Frede måtte hives ud, fordi han vendte med bagdelen forrest under fødslen. Han var livløs, da han kom ud og kom straks under behandling med hjertemassage og mund til mund. Bette Frede er opkaldt efter en dyrepasser, som har hjulpet mere end 90 girafunger til verden i Aalborg Zoo gennem tidens løb. Se videoen, hvor dyrepasserne formår at redde Bette Fredes liv, øverst i artiklen.

Opsummering:
Aalborg Zoo's personale måtte give ny girafunge kunstigt åndedræt og hjertemassage efter en meget dramatisk fødsel.